ከሁለት ወራት በፊት በሜዳው የጎንደሩ አጼ ፋሲል ስታዲየም ከኢትዮጵያ ቡና ጋር ባደረገው የፕሪሚየር ሊግ ጨዋታ የቡናን ደጋፊዎች የዳሽን ቢራ ደጋፊዎች በመደባደባቸው ዳሽን ቢራ ቀሪ የፕሪሚየር ሊግ ጨዋታዎቹን ከሜዳው ውጭ እንዲጫወት ፌዴሬሽኑ ወስኖበት ነበር። በውሳኔው መሰረትም ቀሪ ጨዋታዎቹን በአዳማው አበበ ቢቂላ ስታዲየም እንዲጫወት ፌዴሬሽኑን የጠየቀው ዳሽን ቢራ ጥያቄው ተፈቅዶለት አዳማ ላይ ሲጫወት ቆይቷል። አዳማ ላይ ካካሄዳቸው ሁለት ጨዋታዎች አራት ነጥብ ማግኘት ቢችልም አዲስ አበባ ላይ ከሻምፒዮኑ ቅዱስ ጊዮርጊስ እና ደደቢት ጋር ባካሄዳቸው ጨዋታዎች በመሸነፉ ከፕሪሚየር ሊጉ የመውረድ አደጋ ገጥሞታል።
